Sanna Marin hélt upp á 34 ára afmæli sitt um miðjan síðasta mánuði . Fari svo að hún verði staðfest í embætti verður hún yngsti sitjandi forsætisráðherra heims . Getty Hin 34 ára Sanna Marin var í gær valin til að verða forsætisráðherraefni finnskra Jafnaðarmanna . Má því telja fullvíst að hún verði næsti forsætisráðherra Finnlands og yrði þar með yngsti starfandi forsætisráðherra í heimi . Stjórnarmyndunarviðræður standa yfir í landinu og er stefnt að því að ný fimm flokka stjórn , þá undir forystu Marin , taki við völdum á morgun . Þrátt fyrir að vera ung að árum hefur Marin talsverða reynslu af stjórnmálum , en hún hefur gegnt embætti samgöngu - og fjarskiptaráðherra síðasta hálfa árið . Áður var hún um árabil forseti borgarstjórnar í Tampere , þriðju stærstu borg Finnlands . Naumur sigur á þingflokksformanninum Nokkur óvissa hefur verið í finnskum stjórnmálum eftir að Antti Rinne , formaður Jafnaðarmannaflokksins , baðst lausnar sem forsætisráðherra síðastliðinn þriðjudag í kjölfar þess að Miðflokkurinn , sem átti sæti í fimm flokka samsteypustjórn undir forystu Rinne , lýsti yfir vantrausti á forsætisráðherrann . Var það gert eftir margra vikna óróleika í finnsku atvinnulífi sem sneri að kjörum póststarfsmanna . Sanna Marin og Antti Lindtman eftir að niðurstaða lá fyrir . AP Flokkarnir fimm – Jafnaðarmannaflokkurinn , Græningjar , Miðflokkurinn , Vinstra bandalagið og Sænski þjóðarflokkurinn – vinna nú að því að endurræsa samstarfið og þá undir stjórn Marin . Miðstjórn Jafnaðarmannaflokksins greiddi í gærdag atkvæði um hver yrði forsætisráðherraefni flokksins , þar sem Marin bar nauman sigur á þingflokksformanninum Antti Lindtman með 32 atkvæðum gegn 29 . Sanna Marin hélt upp á 34 ára afmæli sitt um miðjan síðasta mánuði . Fari svo að hún verði staðfest í embætti verður hún yngsti sitjandi forsætisráðherra heims . Tæki hún þá við þeim titli af hinum 35 ára Oleksij Honcharuk í Úkraínu . Eftir að niðurstaða lá fyrir hjá miðstjórninni í gær þakkaði Marin hinum 37 ára Lindtman fyrir að hafa boðið sig fram . Sögðu þau bæði að myndi áfram starfa saman – sterkari en áður . Í frétt YLE er haft eftir Marin , eftir að vera spurð um hvernig tilfinning það sé að verða forsætisráðherra einungis 34 ára , að hún hafi aldrei hugsað um aldur sinn í þessu samhengi . Ekki frekar en kyn . Þess í stað ætli hún að vinna að framgangi þeirra mála sem fékk hana til að hella sig út í stjórnmálin og þeim málum sem flokki hennar er treyst fyrir . Sanna Marin er fædd árið 1985 . Getty Hún segir að hennar fyrsta verk sem forsætisráðherra verði að fara yfir stöðuna með fulltrúum hinna flokkanna í ríkisstjórn og svo hefjist vinnan . Byggja þurfi upp traust milli manna , en stjórnarsáttmálinn sé límið sem haldi ríkisstjórninni saman og vísi veginn . Úr regnbogafjölskyldu Sanna Marin verður að óbreyttu yngst í sögunni til að gegna embætti forsætisráðherra Finnlands og þriðja konan . Áður hafa þær Anneli Jäätteenmäki ( 2003 ) og Mari Kiviniemi ( 2010 til 2011 ) gegnt embættinu . Sanna fæddist í höfuðborginni Helsinki árið 1985 og er úr regnbogafjölskyldu – á tvær mæður . Hún ólst upp og hóf skólagöngu sína í Birkala áður en hún fluttist til Tampere þar sem hún býr enn . Hún stundaði nám í Háskólanum í Tampere og hlaut gráðu í opinberri stjórnsýslu . Marin á tveggja ára dóttur , Emmu , með eiginmanni sínum Markus . Hún segist vilja verja frítíma sínum með fjölskyldu og vinum og hefur gaman af útivist . Ákveðin og rökvís Forsætisráðherrann verðandi hefur verið virk í stjórnmálum í um áratug . Hún var kjörin í borgarstjórn Tampere árið 2012 og gegndi embætti forseta borgarstjórnar á árunum 2013 til 2017 . Hún var kjörin á þing fyrir Pirkenmaa árið 2015 og endurkjörin í þingkosningunum í vor . Hún tók svo við embætti samgöngu - og fjarskiptaráðherra í ríkisstjórn Rinne . Marin er varaformaður Jafnaðarmannaflokksins , en Rinne mun áfram gegna formennsku í flokknum þrátt fyrir að hafa látið af embætti forsætisráðherra . Segir YLE að Marin hafi haft orð á sér sem ákveðin , rökvís , sannfærandi og sjálfsörugg stjórnmálakona . Í baráttunni um hver skyldi verða forsætisráðherraefni Jafnaðarmanna – Marin eða Lindtman – var vitað að Marin nyti stuðnings Rinne . Segir YLE að einhverjir hafi velt því fyrir sér hvort að Rinne myndi áfram stýra landinu á bakvið tjöldin , færi svo að Marin yrði kjörin . „ Allir sem þekkja mig vita að það er ekki hægt að stýra mér , “ sagði Marin þá . Sanna Marin , núverandi samgöngu - og fjarskiptamálaráðherra finnskra Jafnaðarmanna , verður að öllum líkindum næsti forsætisráðherra Finnlands . Marin , sem er 34 ára , yrði þá yngsti forsætisráðherra í heimi .